**ZAKON**

**O IZMJENAMA UREDBE SA ZAKONSKOM SNAGOM**

**O KOMPENZACIONOM FONDU REPUBLIKE SRPSKE**

Član 1.

U Uredbi sa zakonskom snagom o Kompenzacionom fondu Republike Srpske („Službeni glasnik Republike Srpske“, br. 46/20, 53/20 i 90/21), u članu 2. stav 1. mijenja se i glasi:

„(1) Cilj ove uredbe je pružanje pomoći u sprovođenju mjera prevencije:

1. radi sprečavanja širenja infekcija virusima, dijagnostikovanja, liječenja, rehabilitacije i zbrinjavanja lica oboljelih od virusa i postvirusnih rekonvalescenata, te saniranje posljedica nastalih usljed pojave zaraznih bolesti i poteškoća **nastalih** usljed širenja zarazne bolesti izazvane virusom korona (SARS-CoV-2),
2. radi sprečavanja nastanka ozbiljnih poremećaja na tržištu uzrokovanih rastom stope inflacije i nedostatkom životnih namirnica, sirovina, repromaterijala i energenata, te ublažavanja posljedica nastanka ozbiljnih poremećaja na tržištu u skladu sa posebnim propisima.“

U stavu 2. tačka 1) mijenja se i glasi:

„1) preduzetnicima i poslovnim subjektima u Republici Srpskoj koji su pretrpjeli ili trpe štetu izazvanu okolnostima iz člana 2. stav 1. ove uredbe,“.

**Član 2.**

U članu 3. stav 4. mijenja se i glasi:

„(4) Štetom, u smislu ove uredbe, smatra se poslovni gubitak preduzetnika i poslovnih subjekata koji je nastao kao posljedica okolnosti iz člana 2. stav 1. ove uredbe.“

Član 3.

Član 9. mijenja se i glasi:

„(1) Sredstva iz člana 7. stav 1. ove uredbe odobravaju se poslovnim subjektima i preduzetnicima koji su pretrpjeli ili trpe štetu izazvanu okolnostima iz člana 2. stav 1. ove uredbe, pod uslovom:

1) da imaju registrovano sjedište, odnosno poslovnu jedinicu u Republici Srpskoj,

2) da šteta izazvana okolnostima iz člana 2. stav 1. ove uredbe utiče na održivost poslovanja.

(2) Postupak dodjele sredstava poslovnim subjektima i preduzetnicima sprovodi se na osnovu javnog poziva za dodjelu sredstava, u kojem se obavezno navode predmet, iznos raspoloživih sredstava za dodjelu, uslovi za učešće, spisak potrebne dokumentacije, obrazac zahtjeva, način, mjesto i rok za podnošenje zahtjeva.

(3) Kompenzacioni fond utvrđuje iznos sredstava raspoloživih za dodjelu, a resorno nadležno ministarstvo raspisuje javni poziv za dodjelu sredstava, koji objavljuje u jednom od sredstava javnog informisanja dostupnom na teritoriji Republike Srpske i na internet stranici nadležnog ministarstva.

(4) **Resorno nadležno ministarstvo sprovodi postupak, i po završenom postupku javnog poziva dostavlja Upravnom odboru Kompenzacionog fonda prijedlog za dodjelu sredstava.**

**(5) Odluku o isplati sredstava finansijske i nefinansijske pomoći i podsticaja donosi Upravni odbor Kompenzacionog fonda.**

**(6)** Na prijedlog Upravnog odbora Kompenzacionog fonda Vlada donosi uredbu kojom precizira način i postupak utvrđivanja nastale štete i objavljivanje javnog poziva za dodjelu sredstava poslovnim subjektima i preduzetnicima koji su pretrpjeli ili trpe štetu izazvanu okolnostima iz člana 2. stav 1. ove uredbe.“

Član 4.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: 02/1-021-402/22 POTPREDSJEDNIK

Datum: 14. aprila 2022. godine NARODNE SKUPŠTINE

Denis Šulić